NELJANDA KOOSSEISU

MÄÄRUS

Haapsalu,			17. detsember 2004 nr 53

Müügimaksumääruse uue
redaktsiooni kinnitamine

Juhindudes kohalike maksude seaduse § 2, § 4, § 5 p 3, § 8, kohaliku omavalitsuse korralduse seaduse § 22 lg 1 p 2, § 23, Haapsalu põhimääruse § 12 lg 1 p 2, § 62 ja haldusmenetluse seadusest, Haapsalu Linnavolikogu määrab:

1.	Kinnitada müügimaksumääruse uus redaktsioon (lisatud).

2.	Tunnistada kehtetuks Haapsalu Linnavolikogu 22.12.2000 määruse nr 10 “Müügimaksu-määruse uue redaktsiooni kinnitamine” punkt 1.

3.	Haapsalu Linnavolikogu Kantseleil saata määrus avaldamiseks elektroonilises Riigi Teatajas ja ajalehes Lääne Elu.

4.	Määrus jõustub kolmandal päeval pärast avalikustamist Haapsalu Linnavolikogu Kantseleis.

5.	Käesoleva määruse peale võib esitada halduskaebuse Tallinna Halduskohtule halduskohtumenetluse seadustikus sätestatud korras 30 päeva jooksul määruse teatavakstegemisest.

Arder Väli
Volikogu aseesimees

Lisa
Haapsalu Linnavolikogu
									17.12.2004 määrusega nr 53

MÜÜGIMAKSUMÄÄRUS

1.	MÜÜGIMAKSU MAKSJA
1.1. Müügimaksu maksavad ettevõtjad ja juriidilised isikud, kes tegutsevad Haapsalu linna haldusterritooriumil jaekaubanduse, toitlustamise või teeninduse valdkonnas ning omavad registreeringut majandustegevuse registris või kauplemisluba (Haapsalu Linnavalitsuse poolt väljastatud kauplemisload kehtivad nendel märgitud tähtaja lõpuni või selle muutmiseni, kuid mitte kauem kui 15.04.2005 kaubandustegevuse seadusest tulenevalt).

2.	MÜÜGIMAKSU OBJEKT
2.1.	Müügimaksuga maksustatakse maksumaksja poolt Haapsalu linna territooriumil müüdud kaupade ja teenuste maksumus müügihinnas. Kaupade ja teenuste müügihind on käibemaksuseaduses (RT I 2003, 82, 554; 2004, 30, 208) sätestatud maksustatava käibe maksustatav väärtus ilma müügimaksuta.

3.	MÜÜGIMAKSUMÄÄR
3.1.	Müügimaksumäär on 0,25% maksumaksja poolt Haapsalu linna territooriumil müüdud kaupade ja teenuste maksumusest müügihinnas.

4.	MÜÜGIMAKSU TASUMISE KORD
4.1.	Müügimaksu maksuhalduriks on Haapsalu Linnavalitsus, kes korraldab müügimaksu kogumist ja rakendab maksukorralduse seaduses sätestatud maksuhalduri õigusi.
4.2.	Müügimaksuga maksustamise periood on kvartal.
4.3.	Müügimaksumaksja on kohustatud esitama Haapsalu Linnavalitsusele maksualusele kvartalile järgneva kuu 20. kuupäevaks müügimaksu kohta rahandusministri poolt kehtestatud müügimaksu deklaratsiooni.
4.4.	Müügimaksumaksja on kohustatud kandma tema poolt arvestatud müügimaksu Haapsalu Linnavalitsuse arvelduskontole nr 10602002431007 deklaratsiooni esitamise tähtpäevaks.

5.	MÜÜGIMAKSU KOHUSTUSE TEKKIMISE AEG
5.1.	Müügimaksumaksjal tekib müügimaksukohustus majandustegevuse registrisse kandmise kuupäevast.

6.	MÜÜGIMAKSU SOODUSTUSED
6.1.	Müügimaksu soodustusi ja vabastusi on õigus taotleda kõigil müügimaksumaksjatel, soodustuse või vabastuse andmise otsustab Haapsalu Linnavolikogu Haapsalu Linnavalitsuse ettepanekul.
6.2.	Müügimaksust on vabastatud Haapsalu Linnavalitsuse hallatavad asutused.